Návrh rozhodnutia Rady ktorým sa Rakúsku povoľuje odchýlka z uplatňovania článku 17 šiestej smernice 77/388/EHS o zosúladení právnych predpisov členských štátov týkajúcich sa daní z obratu /* KOM/2004/0561 v konečnom znení */





Brusel, 17.8.2004 KOM(2004) 561 v konečnom znení Návrh ROZHODNUTIA RADY ktorým sa Rakúsku povoľuje odchýlka z uplatňovania článku 17 šiestej smernice 77/388/EHS o zosúladení právnych predpisov členských štátov týkajúcich sa daní z obratu (predložená Komisiou) ODÔVODNENIE Listom zaevidovaným na generálnom sekretariáte Komisie 12. decembra 2003 požiadalo Rakúsko v súlade s článkom 27 smernice Rady 77/388/EHS zo 17. mája 1977 o zosúladení právnych predpisov členských štátov týkajúcich sa daní z obratu - spoločný systém dane z pridanej hodnoty: jednotný základ jej stanovenia[1] (ďalej len šiesta smernica) o povolenie použiť osobité opatrenia, ktoré sa odchyľujú od článku 17 šiestej smernice. V súlade so spomínaným článkom 27 boli o tejto žiadosti členské štáty upovedomené 26. marca 2004. Opatrenie spočíva v úplnom vyňatí z práva na odpočet dane z pridanej hodnoty pri výdavkoch na tovary a služby, ktorých percento používania pre potreby podniku je menej ako 10 % z celkového používania. Článok 27 umožňuje zavedenie osobitých opatrení odchyľujúcich sa od šiestej smernice s cieľom zjednodušiť výber dane alebo zabrániť určitým podvodom a daňovým únikom. Požadované opatrenie, ktorého cieľom je zabrániť „spotrebe bez dane“, je odôvodnené na základe tohto ustanovenia, pretože zjednodušuje správu dane tak, že oslobodzuje správne orgány od potreby sledovať uplatňovanie práva na odpočet DPH pre tovary a služby, ktorých percentuálny podiel používania na pre podnik cudzie účely je viac ako 90 % ich celkového používania. Komisia už vydala kladné stanovisko k porovnateľným žiadostiam iných členských štátov tým, že predložila návrhy rozhodnutí, ktoré následne schválila Rada[2] a povolila tak členským štátom uplatňovať tieto opatrenia. Doba platnosti tohto rozhodnutia by sa však mala obmedziť do 31. decembra 2008. Táto maximálna lehota umožní vyhodnotenie vhodnosti zachovania odchýlky s prihliadnutím na skúsenosti, ktoré Rakúsko v priebehu tohto obdobia nadobudne. Návrh ROZHODNUTIA RADY ktorým sa Rakúsku povoľuje odchýlka z uplatňovania článku 17 šiestej smernice 77/388/EHS o zosúladení právnych predpisov členských štátov týkajúcich sa daní z obratu RADA EURÓPSKEJ ÚNIE, so zreteľom na šiestu smernicu Rady 77/388/EHS zo 17. mája 1977 o zosúladení právnych predpisov členských štátov týkajúcich sa daní z obratu - spoločný systém dane z pridanej hodnoty: jednotný základ jej stanovenia[3], a najmä na jej článok 27 ods. 1, so zreteľom na návrh Komisie[4], keďže: (1) Listom prijatým generálnym sekretariátom Komisie dňa 12. decembra 2003 požiadali rakúske úrady o povolenie uplatnenia osobitného opatrenia, ktoré predstavuje odchýlku od uplatňovania článku 17 šiestej smernice. (2) Ostatné členské štáty boli o tejto žiadosti upovedomené dňa 26. marca 2004. (3) Cieľom opatrenia odchýlky je úplné vyňať z práva na odpočet daň z pridanej hodnoty, ktorou sa zdaňujú výdavky za majetky a služby, ak percento ich používania pre osobné potreby platiteľa dane alebo jeho zamestnancov alebo vo všeobecnosti pre účely mimo ich použitia na podnikanie presahuje 90% z celkového používania. Táto výnimka z uplatňovania článku 17 je odôvodnená potrebou zjednodušenia dane z pridanej hodnoty. (4) Odporúča sa obmedzenie platnosti tohto povolenia do 31. decembra 2008. Táto maximálna lehota umožní vyhodnotenie vhodnosti zachovania odchýlky s prihliadnutím na skúsenosti, ktoré Rakúsko v priebehu tohto obdobia nadobudne. (5) Udelená odchýlka nemá negatívny dopad na vlastné príjmy Spoločenstiev pochádzajúce z dane z pridanej hodnoty, PRIJALA TOTO ROZHODNUTIE: Článok 1 Na základe odchýlky od uplatňovania ustanovení článku 17 ods. 2 smernice 77/388/EHS, sa Rakúsku povoľuje vyňatie z práva na odpočet dane z pridanej hodnoty, ktorou sa zdaňujú výdavky za majetky a služby, ak percento ich používania pre osobné potreby platiteľa dane alebo jeho zamestnancov alebo vo všeobecnosti pre účely mimo ich použitia na podnikanie presahuje 90 % z ich celkového používania. Článok 2 Toto rozhodnutie je možné uplatňovať až do 31. decembra 2008. Článok 3 Toto rozhodnutie je určené Rakúskej republike. V Bruseli Za Radu Predseda [1] Ú. v. ES L 145, 13.6.1977, s. 1. Smernica naposledy zmenená a doplnená smernicou 2004/15/ES (Ú. v. EÚ L 52, 21.2.2004, s. 61). [2] Rozhodnutie Rady 93/109/EHS z 15.2.1993 (Ú. v. ES L 43, 20.2.1993, s. 42) a rozhodnutie Rady 2000/186/ES z 28.2.2000 (Ú. v. ES L 59, 4.2.2000, s. 12), ktorého platnosť bola predĺžená rozhodnutím Rady 2003/354/ES z 13. mája 2003 (Ú. v. EÚ L 123, 17.5.2003, s. 47). [3] Ú. v. ES L 145, 13.6.1977, s. 1. Smernica naposledy zmenená a doplnená smernicou 2004/15/ES (Ú. v. EÚ L 52, 21.2.2004, s. 61). [4] Ú. v. EÚ C , , s. .